शोएब ने टी-20 लीग की बजाय व्यवसाय को चुना  
अख्तर ने कहा कि वह शुरूआती श्रीलंकाई प्रीमियर लीग में भाग नहीं लेंगे क्योंकि वह अपने व्यवसाय पर ध्यान लगाना चाहते हैं।
पाकिस्तान के पूर्व तेज गेंदबाज शोएब अख्तर ने गुरुवार को कहा कि वह शुरूआती श्रीलंकाई प्रीमियर लीग में भाग नहीं लेंगे क्योंकि वह अपने व्यवसाय पर ध्यान लगाना चाहते हैं।  विश्व कप में संन्यास लेने वाले अख्तर ने कहा, मैंने एक व्यवसाय शुरू किया है और इसमें मेरा काफी समय चला जाता है इसलिए मैं श्रीलंका नहीं जा पाऊंगा। रावलपिंडी के इस तेज गेंदबाज ने कहा कि व्यवसायिक प्रतिबद्धताओं के कारण उनकी दिलचस्पी खेल से खत्म हो गई है।  इंडियन प्रीमियर लीग की तर्ज पर बनी श्रीलंकाई प्रीमियर लीग में कई देशों के खिलाड़ी जैसे पाकिस्तान के शाहिद अफरीदी और अब्दुल रज्जाक भाग ले रहे हैं। श्रीलंका क्रिकेट बोर्ड 19 जुलाई से चार अगस्त तक लीग के पहले चरण का आयोजन करेगा।